b"\n_START_ARTICLE_\nWorld Wide Views on Biodiversity\n_START_PARAGRAPH_\nWorld Wide Views on Biodiversity er et globalt projekt om biodiversitet, der udspringer af et tilsvarende om global opvarmning._NEWLINE_M\xc3\xb8deformen er udviklet efter dansk forbillede af Teknologir\xc3\xa5det og forl\xc3\xb8ber i en r\xc3\xa6kke temarunder, der hver indledes med en kort introduktion og en film. Herefter debatterer borgerne en serie sp\xc3\xb8rgsm\xc3\xa5l i grupper, og sidst i hver runde stemmer de personligt p\xc3\xa5 \xc3\xa9n af flere muligheder. I de fire debattemaer indg\xc3\xa5r blandt andet koralrev, b\xc3\xa6redygtig landbrugsdrift, beskyttelse af biodiversitet i ulande og overudnyttelse af havets ressourcer._NEWLINE_L\xc3\xb8rdag den 15. september 2012 m\xc3\xb8dtes 3.000 borgere ved 34 m\xc3\xb8der i 25 lande for at debattere og afgive deres stemme om betingelserne for klodens dyr og planter i fremtiden. Resultaterne bliver pr\xc3\xa6senteret p\xc3\xa5 FN's konference om biodiversitet i Indien i oktober, og er borgernes indstilling til at stoppe tilbagegangen i naturens mangfoldighed frem mod 2020._NEWLINE_De 34 m\xc3\xb8der blev afholdt kloden rundt i l\xc3\xb8bet af det samme d\xc3\xb8gn, og verden over modtog de deltagende borgere p\xc3\xa5 forh\xc3\xa5nd det samme informationsmateriale. I l\xc3\xb8bet af dagen blev afstemningsresultaterne pr\xc3\xa6senteret online._NEWLINE_Projektet er igangsat af FN's biodiversitetssekretariat, Milj\xc3\xb8ministeriet og Teknologir\xc3\xa5det. Det bygger p\xc3\xa5 de erfaringer, man har gennem det f\xc3\xb8rste globale borgerinddragelsesprojekt nogensinde, World Wide Views on Global Warming, som involverede ca. 4.000 borgere i 38 lande._NEWLINE_Bl.a. Milj\xc3\xb8ministeriet, Villum Fonden og Japan Biodiversity Fund yder \xc3\xb8konomisk st\xc3\xb8tte til arbejdet."